KOLEKTÍVNA ZMLUVA
pre zamestnancov pri výkone práce vo verejnom záujme

V súlade so  zákonom č. 553/2003 Z. z. o odmeňovaní niektorých zamestnancov pri výkone práce vo verejnom záujme (ďalej len „zákon o odmeňovaní“), § 231 Zákonníka práce a zákona č. 2/1991 Zb. o kolektívnom vyjednávaní v znení neskorších predpisov zmluvné strany

Slovenská knižnica pre nevidiacich Mateja Hrebendu so sídlom v Levoči 
Štúrova 36, 054 66 Levoča
zastúpená Ing. Františkom Hasajom, riaditeľom
(ďalej len „zamestnávateľ“)

na jednej strane

a

Základná organizácia Slovenského odborového zväzu kultúry a spoločenských organizácií pri Slovenskej knižnici pre nevidiacich Mateja Hrebendu v Levoči, zastúpená predsedom závodného výboru Tomášom Topolim
(ďalej len „základná organizácia)

na druhej strane

uzatvárajú túto

k o l e k t í v n u  z m l u v u

Časť I
Všeobecné ustanovenia

Článok 1
Cieľom tejto kolektívnej zmluvy je udržať sociálny mier, a preto zmluvné strany budú pri riešení vzájomných vzťahov prednostne používať prostriedky kolektívneho vyjednávania.

Článok 2
Touto kolektívnou zmluvou sa upravujú:
-	postavenie odborovej organizácie a vzájomné vzťahy zmluvných strán,
-	pracovnoprávne vzťahy,
-	platové podmienky,
-	sociálna oblasť a sociálny fond.

Článok 3
Táto kolektívna zmluva sa vzťahuje na všetkých zamestnancov zamestnávateľa.

Článok 4
Zamestnávateľ nebude diskriminovať členov a funkcionárov základnej organizácie za ich členstvo, námety, kritické pripomienky a činnosť vyplývajúcu z výkonu odborovej funkcie. Súčasne bude plne rešpektovať právnu ochranu funkcionárov základnej organizácie.

Časť II
Postavenie odborovej organizácie a vzájomné vzťahy

Článok 5
Zamestnávateľ uznáva základnú organizáciu a jej závodný výbor za jediného predstaviteľa všetkých zamestnancov zamestnávateľa v kolektívnom vyjednávaní, uznáva práva odborov vyplývajúce z platných pracovnoprávnych predpisov a tejto kolektívnej zmluvy.

Článok 6
Zamestnávateľ poskytne na prevádzkovú činnosť základnej organizácii bezplatne miestnosť s nevyhnutným vybavením a uhrádza náklady spojené s ich údržbou a technickou prevádzkou.

Článok 7
Zamestnávateľ poskytne odborovým funkcionárom na výkon funkcie v odborovom orgáne a účasť na odborárskom vzdelávaní pracovné voľno s náhradou mzdy v sume ich priemerného zárobku.
Článok 8
Zmluvné strany sa dohodli, že zamestnávateľ zabezpečí výber členských príspevkov v hotovosti pri vyplácaní mzdy členom základnej organizácie na základe ich predchádzajúceho písomného súhlasu. Takto získané členské príspevky zamestnávateľ poukáže do pokladne základnej organizácie. 

Článok 9
Dlhodobo uvoľneného odborového funkcionára po skončení funkčného obdobia zamestnávateľ zaradí na jeho pôvodnú prácu a pracovisko. Len v prípade, že sa táto práca nevykonáva alebo pracovisko bolo zrušené, je zamestnávateľ povinný zaradiť ho na inú prácu zodpovedajúcu pracovnej zmluve.

Článok 10
Zamestnávateľ sa zaväzuje, že bude prizývať zástupcu závodného výboru na každú poradu vedenia organizácie, ak budú predmetom rokovania pracovné, ekonomické a sociálne podmienky zamestnancov. Zároveň sa zaväzuje, že všetky vnútorné akty organizácie, týkajúce sa pracovných, ekonomických a sociálnych podmienok zamestnancov predloží na pripomienkovanie závodnému výboru. 

Časť III
Pracovnoprávne vzťahy

Článok 11
Základná organizácia uznáva právo zamestnávateľa organizovať, riadiť a kontrolovať pracovnú činnosť zamestnancov a vytvárať priestor na dodržiavanie pracovnej disciplíny.

Článok 12
Zamestnávateľ prerokuje každú zmenu platného organizačného poriadku so závodným výborom.

Článok 13
Zamestnávateľ vykoná zmeny v platnom pracovnom poriadku, alebo vydá nový pracovný poriadok len s predchádzajúcim súhlasom závodného výboru, inak bude pracovný poriadok neplatný. 

Článok 14
Pracovný čas je 37 a 1/2 hodiny týždenne.

Článok 15
U zamestnávateľa sa uplatní pružný pracovný čas (tam, kde to povaha práce dovoľuje) ako pružné štvortýždňové pracovné obdobie, pri ktorom si zamestnanec sám volí začiatok a koniec pracovných zmien a je povinný v období štyroch po sebe idúcich týždňov, ktoré určí zamestnávateľ, odpracovať pracovný čas určený zamestnávateľom na toto štvortýždňové obdobie. 
Pružný pracovný čas sa uplatní nasledovne: 
− základný pracovný čas: 8.00 hod. – 14.00 hod. 
− voliteľný pracovný čas:  7.00 hod. –   8.00 hod., 14.00 – 16.00 hod.

Článok 16
Prestávka na odpočinok a jedenie sa zamestnancom poskytne v trvaní 30 minút, ak pracovná zmena je dlhšia ako šesť hodín 
Prestávka na odpočinok  a jedenie trvá od 11.30 hod. do 12.30 hod. 
Prestávky na odpočinok a jedenie sa neposkytujú na začiatku a konci zmeny, a nezapočítavajú sa do pracovného času.

Článok 17
Práca nadčas bude nariaďovaná len  v tomto rozsahu a za týchto podmienok:
-	práca nadčas je práca vykonávaná zamestnancom na príkaz zamestnávateľa alebo s jeho súhlasom mimo základného pracovného času pri uplatnení pružného štvortýždňového pracovného obdobia nad určený pracovný čas pripadajúci na toto obdobie, 
-	práca nadčas nesmie presiahnuť v priemere osem hodín týždenne v období  najviac 12 mesiacov po sebe nasledujúcich,
-	v kalendárnom roku možno nariadiť zamestnancovi prácu nadčas v rozsahu najviac 150 hodín, z vážnych dôvodov môže zamestnávateľ dohodnúť so zamestnancom výkon práce nadčas nad túto hranicu v rozsahu najviac 250 hodín.

Článok 18
Zamestnancom sa predlžuje dovolenka o 1 týždeň nad výmeru uvedenú v § 103 ods. 1 až 3 Zákonníka práce. 

Článok 19
Pracovné voľno s náhradou mzdy v prípade zvyšovania kvalifikácie bude zamestnancom  poskytnuté v tomto rozsahu:
-	v rozsahu potrebnom na účasť na vyučovaní (vrátane zápisu do ročníka),
-	dva dni na prípravu a vykonanie každej skúšky,
-	40 dní na prípravu a vykonanie štátnej skúšky alebo dizertačnej skúšky v jednotlivých stupňoch vysokoškolského vzdelávania,
-	desať dní na vypracovanie a obhajobu záverečnej práce, diplomovej práce alebo dizertačnej práce.
Za pracovné voľno poskytnuté zamestnancovi na vykonanie opravnej skúšky nepatrí náhrada mzdy.

Článok 20
Zamestnancovi, ktorý nemôže vykonávať prácu pre nepriaznivé poveternostné vplyvy poskytne zamestnávateľ náhradu mzdy vo výške 100 % jeho priemerného zárobku.
Článok 21
Pri zahraničných pracovných cestách uhradí zamestnávateľ zamestnancovi vreckové do výšky 20 % stravného určeného podľa Smernice MK SR č. MK-3079/2006-110/10227 o poskytovaní vreckového pri zahraničných pracovných cestách osobám vysielaných Ministerstvom kultúry SR.

Článok 22
Ďalšie predĺženie alebo opätovné dohodnutie pracovného pomeru na určitú dobu nad tri roky je možné u pracovného asistenta pre zamestnancov, ktorí sú občanmi so zdravotným postihnutím. 

Článok 23
Výpovedná doba je najmenej dva mesiace pre zamestnanca ako aj zamestnávateľa. Ak je daná výpoveď zamestnancovi, ktorý odpracoval u zamestnávateľa najmenej päť rokov, je výpovedná doba najmenej tri mesiace. 

Článok 24
1. Zamestnancovi, s ktorým zamestnávateľ skončil pracovný pomer výpoveďou z dôvodov uvedených v § 63 ods. 1 písm. a) alebo b) ZP a zamestnanec pracoval u zamestnávateľa menej ako 5 rokov, vyplatí zamestnávateľ odstupné vo výške troch funkčných platov zamestnanca.
2. Zamestnancovi, s ktorým zamestnávateľ skončil pracovný pomer výpoveďou z dôvodov uvedených v § 63 ods. 1 písm. a) alebo b) ZP a zamestnanec pracoval u zamestnávateľa viac ako 5 rokov, vyplatí zamestnávateľ odstupné vo výške štyroch funkčných platov zamestnanca.
3. Zamestnancovi, s ktorým zamestnávateľ skončil pracovný pomer výpoveďou z dôvodov uvedených v § 63 ods. 1 písm. a) alebo b) ZP a zamestnanec pracoval u zamestnávateľa menej ako 5 rokov, vyplatí zamestnávateľ odstupné vo výške
a)	piatich funkčných platov zamestnanca v prípade, že zamestnanec skončí pracovný pomer dohodou pred začatím plynutia výpovednej doby,
b)	štyroch funkčných platov zamestnanca v prípade, že zamestnanec skončí pracovný pomer dohodou počas plynutia výpovednej doby.
4. Zamestnancovi, s ktorým zamestnávateľ skončil pracovný pomer výpoveďou z dôvodov uvedených v § 63 ods. 1 písm. a) alebo b) ZP a zamestnanec pracoval u zamestnávateľa najmenej 5 rokov, vyplatí zamestnávateľ odstupné vo výške
a)	šiestich funkčných platov zamestnanca v prípade, že zamestnanec skončí pracovný pomer dohodou pred začatím plynutia výpovednej doby,
b)	piatich funkčných platov zamestnanca v prípade, že zamestnanec skončí pracovný pomer dohodou počas plynutia výpovednej doby.

Článok 25
Zamestnávateľ vyplatí zamestnancovi pri prvom skončení pracovného pomeru po nadobudnutí nároku na predčasný starobný dôchodok, starobný dôchodok a invalidný dôchodok, ak pokles schopnosti vykonávať zárobkovú činnosť je viac ako 70%  odchodné vo výške dvoch funkčných platov, ak požiada o poskytnutie uvedeného dôchodku pred skončením pracovného pomeru alebo bezprostredne po jeho skončení. 

Článok 26
Zamestnávateľ bude polročne predkladať závodnému výboru správy o  dohodnutých nových pracovných pomeroch.

Článok 27
Závodný výbor uplatní právo kontroly nad dodržiavaním pracovnoprávnych a mzdových predpisov, ako aj záväzkov z kolektívnej zmluvy. Termín a rozsah kontroly oznámi závodný výbor zamestnávateľovi 15 dní pred jej uskutočnením. 

Časť IV
Platové podmienky

Článok 28
Odmeňovanie zamestnancov je stanovené na základe zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme. Táto kolektívna zmluva upravuje niektoré podmienky a náležitosti poskytovania platových zložiek. 

Článok 29
Do doby rozhodnej pre zaradenie zamestnanca do príslušného platového stupňa sa započítava doba inej než požadovanej pracovnej činnosti v rozsahu dvoch tretín, ak zamestnávateľ rozhodne o využiteľnosti pre úspešný výkon pracovnej činnosti. 

Článok 30
Zamestnancovi určí zamestnávateľ tarifný plat v rámci rozpätia najnižšej  a najvyššej platovej triedy, do ktorej ho zaradil, bez závislosti od dĺžky započítanej praxe.
Ide o tieto pracovné činnosti:
-	archivár zvukových dokumentov,
-	knihár,
-	tlačiar Braillovho písma,
-	vodič – údržbár,
-	upratovačka,
-	kurič.

Článok 31
Osobný príplatok sa priznáva zamestnancovi na ocenenie mimoriadnych osobných schopností, dosahovaných pracovných výsledkov alebo za vykonávanie práce nad rámec pracovných povinností. O priznaní osobného príplatku, jeho zvýšení, znížení alebo odobratí rozhoduje zamestnávateľ na základe písomného návrhu príslušného vedúceho zamestnanca. Osobný príplatok sa priznáva na dobu 6 mesiacov. Po uplynutí tejto doby sa priznaný osobný príplatok prehodnotí.

Článok 32
Zamestnávateľ poskytne zamestnancom odmenu za pracovné zásluhy pri  dosiahnutí 50 rokov  veku vo  výške  ich  funkčného platu.

Článok 33
Zamestnávateľ sa zaväzuje polročne prerokovať so závodným výborom čerpanie mzdových prostriedkov v nadväznosti na jednotlivé články tejto kolektívnej zmluvy.

Časť VI
Sociálna oblasť a sociálny fond

Článok 34
Zamestnávateľ poskytne zamestnancovi počas dočasnej pracovnej neschopnosti náhradu príjmu (10 kalendárnych dní) vo výške 75 % denného vymeriavacieho základu podľa § 55 zákona č. 461/2003 Z. z. o sociálnom poistení.

Článok 35
Zamestnávateľ zabezpečí pre všetkých zamestnancov stravovanie formou stravných lístkov. Na účely stravovania sa za pracovnú zmenu považuje výkon práce dlhší ako 4 hodiny.

Článok 36
Zmluvné strany sa dohodli, že okrem príspevku na stravovanie poskytovaného zamestnancom podľa ust. § 152 ods. 3 Zákonníka práce, zamestnávateľ poskytne príspevok zo sociálneho fondu podľa zásad pre používanie sociálneho fondu. 

Článok 37
Zamestnávateľ poskytne stravovanie podľa podmienok stanovených v článku 42 a 44 tejto kolektívnej zmluvy zamestnancom aj v čase ich ospravedlnenej neprítomnosti v práci,  a to  počas dovolenky.

Článok 38
Zamestnávateľ poskytne dochádzajúcim zamestnancom (mimo Levoče) príspevok na dopravu do zamestnania a späť podľa zásad pre používanie sociálneho fondu. 

Článok 39
Zamestnávateľ poskytne zamestnancom, ktorí sa nezavinene dostali do finančnej tiesne, sociálnu výpomoc podľa zásad pre požívanie sociálneho fondu.

Článok 40
Zamestnávateľ poskytne podľa zásad pre použitie sociálneho fondu zamestnancom dary pri pracovnom a životnom jubileu, pri prvom odchode do dôchodku, viacnásobným darcom krvi a pod.

Článok 41
Zamestnávateľ poskytne zamestnancom príspevok na doplnkové dôchodkové sporenie vo výške 2 % z objemu zúčtovaných platov zamestnancov. 

Článok 42
Zamestnávateľ zamestnancom poskytne príspevok na doplnkové dôchodkové sporenie podľa zásad pre použitie sociálneho fondu.

Článok 43
Sociálny fond sa bude tvoriť:
-	povinným  prídelom  vo  výške 1 % zo základu ustanoveného v § 4 ods. 1 zákona č. 152/1994 Z. z. o sociálnom fonde (ďalej len „zo základu“),
-	ďalším  prídelom  vo  výške 0,25 % zo základu.

Článok 44
Zmluvné strany sa zaväzujú pri používaní sociálneho fondu postupovať podľa zásad pre používanie sociálneho fondu.

Článok 45
Zmluvné strany sa budú pri používaní prostriedkov sociálneho fondu riadiť rozpočtom sociálneho fondu, ktorý tvorí prílohu tejto kolektívnej zmluvy.

Článok 46
Zamestnávateľ polročne poskytne závodnému výboru prehľad o tvorbe a čerpaní sociálneho fondu.

VII.
Záverečné ustanovenia

Článok 47

Kolektívna zmluva sa uzatvára na obdobie do 31. 12. 2009. Jej platnosť sa vždy predlžuje na obdobie ďalšieho kalendárneho roka, ak pred ukončením doby jej platnosti ktorákoľvek zo zmluvných strán nepodá návrh na uzatvorenie novej zmluvy; táto kolektívna zmluva stráca platnosť dňom podpísania novej kolektívnej zmluvy oprávnenými zástupcami  zmluvných strán.

Článok 48
Každá zo zmluvných strán môže navrhnúť rokovanie o zmene alebo doplnení tejto kolektívnej zmluvy. Na návrh je druhá strana povinná písomne odpovedať do 15 dní odo dňa obdržania návrhu.

Článok 49
Zmeny a dodatky prijaté zmluvnými stranami sú záväzné po ich podpísaní oprávnenými zástupcami.

Článok 50
Zmluvné strany sa dohodli, že plnenie tejto kolektívnej zmluvy bude kontrolované v polročných intervaloch na spoločnom rokovaní zamestnávateľa a závodného výboru.

Článok 51
Táto kolektívna zmluva je účinná dňom jej podpísania oprávnenými zástupcami a je záväzná pre zmluvné strany a pre ich právnych nástupcov v dobe jej platnosti.

Článok 52
Zamestnávateľ zabezpečí do 15 dní od podpísania tejto kolektívnej zmluvy, aby jeden exemplár zmluvy bol k dispozícii na každom pracovisku zamestnávateľa; to platí obdobne pre závodný výbor v rámci jeho pôsobnosti.

Článok 53
Kolektívna zmluva je vypracovaná v štyroch vyhotoveniach, z ktorých každá zo zmluvných strán obdrží dve vyhotovenia.

V Levoči, 01. 04. 2009                         

        ………………………………..			 …………………………………
                 Tomáš Topoli					        Ing. František Hasaj
        predseda ZV ZO SOZKaSO                                               riaditeľ SKN

Príloha č. 1 ku KZ/2009

ZÁSADY
pre tvorbu a čerpanie sociálneho fondu

Článok 1

Zamestnávateľ na realizáciu sociálnej politiky v oblasti starostlivosti o svojich zamestnancov v súlade so zákonom č. 152/1994 Z. z. o sociálnom fonde v znení neskorších predpisov vytvára sociálny fond.

Článok 2

Realizáciu sociálnej politiky uskutočňuje v súčinnosti so závodným výborom ZO SOZKaSO pri SKN v Levoči.

Článok 3

Zamestnávateľ so zreteľom na svoje možnosti a súčasné potreby na úseku realizácie sociálnej politiky pre zamestnancov SKN a po dohode so závodným výborom ZO SOZKaSO bude pre rok 2009 tvoriť sociálny fond: 
-	povinným  prídelom  vo  výške 1 % zo základu ustanoveného v § 4 ods. 1 zákona č. 152/1994 Z. z. o sociálnom fonde, t. j. zo súhrnu hrubých platov zúčtovaných zamestnancom na výplatu za kalendárny rok (ďalej len „zo základu“),
-	ďalším  prídelom vo výške 0,25 % zo základu. 

Článok 4

Zamestnávateľ po dohode so závodným výborom ZO SOZKaSO poskytne finančné prostriedky zo sociálneho fondu na:
-	príspevok na stravovanie zamestnancov,
-	príspevok na dopravu do zamestnania,
-	zdravotnú starostlivosť o zamestnancov. 

Článok 5

Príspevok na stravovanie zamestnancov sa poskytne vo výške 0,40 EUR na jeden stravný lístok (zľavou z ceny stravného lístka, a preto nepodlieha dani z príjmu). Pri nákupe jedálnych kupónov bude zo sociálneho fondu hradená aj platba za služby v zmysle zmluvy a poplatok za doručenie a balné (vrátane DPH).

Článok 6

Zamestnávateľ po dohode so závodným výborom ZO SOZKaSO poskytne príspevok na dopravu do zamestnania a späť vo výške 40 % celkových mesačných nákladov (bez testovania – po predložení žiadosti zamestnanca o preplatenie cestovných nákladov so vzorovým cestovným lístkom) zamestnancom bývajúcim mimo sídla SKN, ktorí dochádzajú do zamestnania pravidelnou autobusovou a železničnou osobnou dopravou, s výnimkou MHD. Paušálny príspevok na dopravu bude vyplácaný štvrťročne.